‘Onlus-aanhitser’ kry borgtogBonginkosi Khanyile (Foto: Bonginkosi Khanyile/Twitter) Die veroordeelde #FeesMustFall-aktivis wat daarvan beskuldig word dat hy die sogenaamde Zuma-onluste op sosiale media aangehits het, is op borgtog vrygelaat. Bonginkosi Khanyile is vanoggend (Dinsdag) borgtog van R5 000 in die Durbanse landdroshof toegestaan. Khanyile staan tereg op aanklagte van aanhitsing tot openbare geweld en die oortreding van die Wet op Rampbestuur. Natasha Kara, woordvoerder van die Nasionale Vervolgingsgesag (NVG), sê Khanyile se borgtogvoorwaardes sluit onder meer in dat hy sy Twitterrekening moet opskort en nie die sosialemediaplatform mag gebruik nie. Dít nadat Khanyile tydens die onluste in Julie glo verskeie hutsmerke ter ondersteuning van oudpresident Jacob Zuma se vrylating op Twitter geplaas het. Die onluste in KwaZulu-Natal en Gauteng het grootskaalse beskadiging van infrastruktuur en plundering van goedere tot gevolg gehad. Khanyile is een van verskeie wat in hegtenis geneem is vir beweerde aanhitsing gedurende die plundertogte. Dit is ook nie die eerste keer dat Khanyile met die gereg bots nie. Maroela Media het vroeër berig Khanyile is in 2019 tot huisarres gevonnis vir sy aandeel in die gewelddadige #FeesMustFall-betogings in KwaZulu-Natal in 2016. Kara sê Khanyile sal na verwagting weer op 23 September in die hof verskyn sodat die saak na die streekhof oorgeplaas kan word.